སྲོག་ཆགས་དང་སྐྱེ་དངོས་ཤི་སྐམ་གྱིས་རུལ་བའི་དངོས་པོ་ས་དང་འདྲེས་སྦྱོར་བྱུང་བ་ནི་སའི་གྲུབ་རིམ་མཐའ་མ་དེ་ཡིན་ཞིང༌།དེ་ལྟར་སའི་ནང་དུ་ཆུ་དང་རླུང༌།གཏེར་རྫས་བཅས་ཀྱི་ཐོག་ཏུ་སྐྱེ་ལྡན་དངོས་པོའི་ངོ་བོར་བག་རྩི་དང༌།མངར་བཅུད།ཤིང་རྫས།ཞག་ཚི།སྤྲི་དཀར་ནུས་པ་སོགས་ཕུང་གསོག་ཐེབས་ཡོད།དེ་ལ་བརྟེན་ནས་ས་ནི་འབུ་ཕྲ་དང༌།ཧམ་སྤུའི་རིགས།གདོད་སྐྱེས་སྲོག་ཆགས།ས་འབུ་ལྟ་བུའི་སྐྱེ་ལྡན་གྱི་ཕུང་པོ་མང་པོའི་འཚོ་གནས་བྱེད་ཡུལ་དུ་གྱུར་ཡོད།འདི་ལྟར་གནམ་གཤིས་དང༌།རྩི་ཤིང་སྐྱེ་འཕེལ།དངོས་རྒྱུ་དང་དུས་ཀྱི་འགྱུར་བ་བཅས་ཀྱིས་སའི་གྲུབ་རིམ་ལ་ཤུགས་རྐྱེན་ཆེན་པོ་ཐེབས་ཀྱི་ཡོད།